b'\n_START_ARTICLE_\nLidija Wisiak\n_START_SECTION_\n\xc5\xbdivljenje in delo\n_START_PARAGRAPH_\nLidija Wisiak, rojena v dru\xc5\xbeini Aleksandra in Ane Wisiak (rojene Ko\xc5\xa1ir), je 5. razredov ljudske \xc5\xa1ole (1913\xe2\x80\x931918) in 2 razreda dekli\xc5\xa1kega liceja (1918\xe2\x80\x931920) obiskovala v Ljubljani, nato se je v Ljubljani \xc5\xa1e privatno dodatno izobra\xc5\xbeevala. Baleta se je u\xc4\x8dila pri V. Vl\xc4\x8dku v baletni \xc5\xa1oli Narodnega gledali\xc5\xa1\xc4\x8da v Ljubljani (1918\xe2\x80\x931919) ter prvi\xc4\x8d nastopila na javni produkciji 1919. Baletno se je nato \xc5\xa1e dodatno izpopolnjevala v Dresdenu in Parizu (1922-1926). Po prvem solisti\xc4\x8dnem nastopu v Unionski dvorani v Ljubljani (1920) je od\xc5\xa1la na turnejo po Jugoslaviji in prva predstavila slovenski balet v Evropi. Kot solistka je nastopala na \xc5\xa1tevilnih odrih v Parizu, \xc5\xa0vici, Belgiji in Pragi. V ljubljanski Operi je bila anga\xc5\xbeirana v sezonah 1927/1928 in 1944/1945. Tu je med drugim plesala v Baletnem ve\xc4\x8deru slovenskih skladateljev. Wisiakova je bila prva Slovenka, ki se je med obema vojnama uveljavila na mednarodnem baletnem odru. Ob koncu druge svetovne vojne je za\xc4\x8dela pou\xc4\x8devati balet v Operni baletni \xc5\xa1oli, leta 1949 pa je dobila stalno zaposlitev na Dr\xc5\xbeavni baletni \xc5\xa1oli v Ljubljani. Leta 1964 je postala predstojnica Srednje baletne \xc5\xa1ole v Ljubljani, ki jo je vodila do svoje upokojitve leta 1974._NEWLINE_Po Lidiji Wisiak se od leta 1999 imenuje nagrada, ustanovljena leta 1997, ki jo Dru\xc5\xa1tvo baletnih umetnikov vsako leto podeljuje slovenskim baletnim umetnikom.'